Zagreb, 1. veljače 2019.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu dužnosnika Gorana Labusa, zamjenika gradonačelnika Grada Pakraca do 25. svibnja 2017.g.,** pokrenutog Odlukom Povjerenstva broj: 711-I-494-P-138/18-02-17 od 11. travnja 2018.g., na 37. sjednici, održanoj dana 1. veljače 2019.g., donosi sljedeću:

**ODLUKU**

1. **Propustom dužnosnika Gorana Labusa, zamjenika gradonačelnika Grada Pakraca do 25. svibnja 2017.g., da u roku od 30 dana od dana prestanka obnašanja navedene dužnosti Povjerenstvu podnese ispravno i potpuno ispunjeni obrazac izvješća o imovinskom stanju dužnosnika, koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je istekao 28. prosinca 2017.g., dužnosnik je počinio povredu članka 10. ZSSI-a, u vezi članka 8. i 9. ZSSI-a.**
2. **Za povredu ZSSI-a, opisanu pod točkom I. izreke ove Odluke, dužnosniku Goranu Labusu neće se izreći sankcija s obzirom da je od prestanaka obnašanja dužnosti zamjenika gradonačelnika Grada Pakraca proteklo više od 12 mjeseci.**

Obrazloženje

Povjerenstvo je na 5. sjednici, održanoj 11. travnja 2018.g. pokrenulo postupak za odlučivanje o sukobu interesa protiv dužnosnika Gorana Labusa, zamjenika gradonačelnika Grada Pakraca do 25. svibnja 2017.g., zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je protekao 28. prosinca 2017.g., podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnosti zamjenika gradonačelnika Grada Pakraca.

Dužnosnik je dana 23. travnja 2018.g. zaprimio navedenu Odluku Povjerenstva na koju nije podnio pisano očitovanje. Povjerenstvo utvrđuje da dužnosnik nije podnio izvješće o imovinsko stanju niti u trenutku donošenja ove odluke.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Goran Labus obnašao dužnost zamjenika gradonačelnika Grada Pakraca u mandatu 2013.g. – 2017.g. te da je navedenu dužnost prestao obnašati dana 25. svibnja 2017.g.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je Goran Labus povodom obnašanja dužnosti zamjenika gradonačelnika Grada Pakracaobvezan postupati sukladno odredbama ZSSI-a.

Člankom 8. stavkom 2. ZSSI-a propisana je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini. Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na dužnosnika te osobe o čijem je imovinskom stanju dužnosnik obvezan izvijestiti

Člankom 10. ZSSI-a propisano je da će Povjerenstvo ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a pisanim putem zatražiti od dužnosnika ispunjenje njegove obveze. Sukladno stavku 2. istog članka, rok za ispunjenje navedene obveze ne može biti duži od 15 dana od primitka pisanog zahtjeva. Sukladno stavku 3. istog članka, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

S obzirom da je po proteku roka od 30 dana od dana prestanka obnašanja dužnosti Povjerenstvo utvrdilo da dužnosnik nije podnio izvješće o imovinskom stanju, sukladno članku 10. stavku 1. ZSSI-a, Povjerenstvo je zaključkom broj 711-I-2013-IK-3125/17-02-09 od 22. studenoga 2017.g. pisanim putem pozvalo dužnosnika Gorana Labusa da u roku od 15 dana od dana primitka zaključka podnese Povjerenstvu ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika gradonačelnika Grada Pakraca

Uvidom u dostavnicu, Povjerenstvo je utvrdilo da je dostava zaključka izvršena dana 12. prosinca 2017.g. Dužnosnik nije postupio po pisanom pozivu iz zaključka od 22. studenoga 2017.g. te nije u roku koji se u tom zaključku navodi, a koji je protekao dana 28. prosinca 2017.g., podnio izvješće o imovinskom stanju pa je stoga Povjerenstvo donijelo odluku o pokretanju postupka.

Na temelju gore navedenog, Povjerenstvo je u provedenom postupku nedvojbeno utvrdilo da dužnosnik Goran Labus nije ispunio obvezu podnošenja potpuno i ispravno ispunjenog obrasca Izvješća o imovinskom stanju dužnosnika povodom prestanka obnašanja dužnosti zamjenika gradonačelnika Grada Pakraca u roku od 30 dana od dana prestanka obnašanja navedene dužnosti, a niti u roku navedenom u zaključku od 22. studenoga 2017.g. kojim je dužnosnik pisanim putem pozvan na ispunjenje ove obveze, a koji je istekao 28. prosinca 2017.g. te je time utvrđeno da je dužnosnik propustom postupanja sukladno pisanom pozivu sadržanom u istome zaključku počinio povredu članka 10. ZSSI-a.

Povjerenstvo ističe činjenicu da je podnošenje izvješća o imovinskom stanju dužnosnika jedna od osnovnih obveza dužnosnika u smislu ZSSI-a te učinkovit instrument sprječavanja sukoba interesa i prevencije korupcije. Javnošću i objavom podataka iz podnesenih izvješća o imovinskom stanju dužnosnika ostvaruju se osnovni ciljevi donošenja ZSSI-a, kao što su jačanje integriteta, objektivnosti, nepristranosti i transparentnosti u obnašanju javnih dužnosti a osobito jačanje povjerenja građana u tijela javne vlasti.

Povjerenstvo smatra da iako je u predmetnom postupku utvrđena povreda ZSSI-a, u konkretnom slučaju izricanje sankcije nije svrsishodno s obzirom da je u trenutku donošenja ove Odluke proteklo više od 12 mjeseci od dana prestanka obnašanja dužnosti zamjenika gradonačelnika Grada Pakraca, stoga izvršenje sankcije ne bi bilo moguće, na što je Povjerenstvo ukazivalo u izvješćima o radu koje godišnje podnosi Hrvatskom saboru.

Slijedom svega navedenog, odlučeno je kao u izreci ove Odluke.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Goran Labus, osobna dostava
2. Objava na internetskoj stranici Povjerenstva
3. Pismohrana